A Tanács 2345/97/EK rendelete
(1997. november 24.)
a WTO-vámkontingens keretében behozott egyes élő szarvasmarhafélékre alkalmazandó vámtételek csökkentéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 113. cikkére,
tekintettel a Bizottság javaslatára,
mivel a Közösség a Kereskedelmi Világszervezet (WTO) keretei között vállalta, hogy egyes élő szarvasmarhafélék vonatkozásában évi 169000 egyedre szóló vámkontingenst nyit meg; mivel az e kontingens szerinti behozatalra alkalmazandó vámtétel egy 16 %-os értékvámból és egy 582 ECU/tonnás összegből tevődik össze;
mivel a többoldalú kereskedelmi tárgyalások uruguayi fordulója során kötött, a mezőgazdaságról szóló megállapodás figyelembevétele céljából az Európa-Megállapodásokban meghatározott egyes mezőgazdasági engedmények önálló és átmeneti intézkedésként történő kiigazításáról, valamint a bizonyos mezőgazdasági termékekre és a sörre vonatkozóan az 1995. évre egyes közösségi vámkontingensek megnyitásáról és kezeléséről szóló 3379/94/EK rendelet módosításáról szóló, 1995. augusztus 8-i 2179/95/EK tanácsi rendelet [1], valamint a többoldalú kereskedelmi tárgyalások uruguayi fordulója során kötött, a mezőgazdaságról szóló megállapodás figyelembevétele céljából egyes mezőgazdasági termékekre vonatkozó engedmények közösségi vámkontingens formájában történő megállapításáról, valamint az Európa-Megállapodásokban előírt bizonyos mezőgazdasági engedmények önálló és átmeneti intézkedésként történő kiigazításáró szóló, 1995. december 22-i 3066/95/EK tanácsi rendelet [2] a közép-európai társult országokból származó állatok tekintetében az egyes élő szarvasmarhafélékre vonatkozó 169000 egyedre szóló vámkontingensen belüli behozatal után fizetendő összeg 399 ECU/tonna-ra való csökkentésének a lehetőségéről rendelkezik; mivel a csökkentés ezen országok tekintetében 1995. július 1-jei hatállyal megvalósult;
mivel az 1926/96/EK rendelet értelmében [3] 1996. július 1-jétől hasonló szabályozás lesz érvényes az Észtországból, Lettországból és Litvániából származó behozatal vonatkozásában is;
mivel a Közösségnek a WTO keretein belül vállalt nemzetközi kötelezettségeire való tekintettel a kontingensre vonatkozó csökkentett vámtételt minden, a kedvezményezett országokból származó behozatalra alkalmazni kell, amennyiben a közép-európai társult országokból vagy a Balti-államokból származó behozatalok esetén ilyen csökkentésre kerül sor vagy fog sor kerülni; mivel rendelkezni kell e csökkentésnek az összes országból származó élő szarvasmarhafélék behozatalára történő kiterjesztéséről,
ELFOGADTA EZT A RENDELETET:
1. cikk
A Lengyelországból, Magyarországról, a Cseh Köztársaságból, Szlovákiából, Romániából és Bulgáriából, valamint Észtországból, Lettországból és Litvániából származó állatok tekintetében az egyes élő szarvasmarhafélékre alkalmazandó 169000 egyedre szóló közösségi vámkontingens alapján fizetendő behozatali vámtétel bármilyen csökkentését az állatok származásától függetlenül a vámkontingens alá tartozó valamennyi behozatalra ki kell terjeszteni.
2. cikk
A marha- és borjúhús piacának közös szervezéséről szóló, 1968. június 27-i 805/68/EGK tanácsi rendelet [4] 27. cikkében előírt eljárással összhangban a Bizottság részletes szabályokat fogad el e rendelet alkalmazására vonatkozóan.
3. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendelet azokra a behozatalokra kell alkalmazni, amelyek vonatkozásában az 1995. július 1-jétől 1997. június 30-ig tartó időszakban adtak ki engedélyt.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1997. november 24-én.